钦定古今图书集成/理学汇编/经籍典/第137卷 > 《我将二》
## 钦定古今图书集成/理学汇编/经籍典/第137卷 > 《我将二》

昔者周文王之时，莅国八年，岁六月，文王寝疾，五日
而地动，东西南北，不出国郊。有司皆曰：“臣闻地之动
也，人主也。今者君王寝疾，五日而地动，四面不出国
郊，群臣皆恐，请移之。”文王曰：“奈何其移之也？”对曰：“兴
事动众，以增国城，其可移之乎？”文王曰：“不可。夫天之
道见妖，是以罚有罪也。我心有罪，故此罚我也。今又
专兴事动众以增国城，是重吾罪也，不可以之昌也。
请改行，重善移之，其可以免乎？”于是遂谨其礼节，帙
皮革以交诸侯，饰其辞令币帛以礼俊士，颁其爵列，
等级田畴以赏有功。遂与群臣行此，无几何而疾止。
文王即位八年，而地动之后四十三年，凡莅国五十
一年而终。此文王之所以践妖也。《诗》曰：“畏天之威，于
时保之。”